Mats Hummels

Mats Julian Hummels (s. 16. joulukuuta 1988 Bergisch Gladbach, Nordrhein-Westfalen, Länsi-Saksa) on saksalainen uransa päättänyt jalkapalloilija, pelipaikaltaan keskuspuolustaja. Hän pelasi valtaosan urastaan Saksan Bundesliigan Borussia Dortmundissa, jota hän edusti vuosina 2008–2016 ja 2019–2024. Dortmundin lisäksi hän pelasi kasvattajaseurassaan Bayern Münchenissä sekä yhden kauden italialaisseura AS Romassa. Hän on maailmanmestari vuodelta 2014, viisinkertainen Saksan-mestari ja kolminkertainen Saksan cupin voittaja.
Seurajoukkueura.
Keskuspuolustajana pelaava Hummels on Bayern Münchenin kasvatti, ammattivalmentajanakin aiemmin toiminut isä Hermann toimi tuolloin seuran nuorisokoordinaattorina. Ensimmäisen ammattilaissopimuksensa Hummels allekirjoitti pian 18-vuotissyntymäpäivänsä jälkeen, 19. joulukuuta 2006. 
Hummels siirtyi tammikuussa 2008 lainalle Borussia Dortmundiin ja helmikuussa 2009 siirrosta tuli pysyvä. Hän pelasi Dortmundissa vuoteen 2016 asti voittaen kaksi Saksan mestaruutta ja yhden Saksan cupin. Hän pelasi 8,5 vuoden aikana Dortmundissa kaikkiaan 225 bundesliigaottelua, joissa teki 19 maalia. Kausilla 2009–2010 ja 2010–2011 hän teki viisi maalia kummallakin. Mestarien liigassa hän pelasi 27 ottelua ja teki kaksi maalia. Hän pelasi täyden ajan tappiollisessa loppuottelussa Bayern Müncheniä vastaan 2013. Eurooppa-liigassa hän pelasi 16 ottelua ja teki kaksi maalia. 
Heinäkuussa 2016 Hummels siirtyi takaisin kasvattajaseuraansa Bayerniin, jossa hän pelasi kolme vuotta voittaen jokaisena mestaruuden ja kerran Saksan cupin. Pelaamissaan 74 Bundesliigan ottelussa hän teki kolme maalia. Mestarien liigassa hän pelasi 24 ottelua ja viimeisteli kaksi maalia. 
Hummels solmi kesäkuussa 2019 jälleen sopimuksen Dortmundin kanssa. Kaudella 2019–2020 hän pelasi Bundesliigassa 31 ottelua ja teki niissä yhden maalin. Kaudella 2020–2021 hän pelasi Bundesliigassa 33 ottelua, joissa hän teki viisi maalia; hän oli poissa vain yhdestä ottelusta varoitustilin täyttymisen vuoksi. Hän voitti kolmannen kerran urallaan Saksan cupin. Kaudella 2021–2022 hän pelasi 23 bundesliigaottelua ja teki yhden maalin. Kaudella 2022–2023 hänen saldonsa oli yksi maali 30 liigaottelussa. Viimeisellä Dortmund-kaudellaan 2023–2024 Hummels pelasi 25 bundesliigaottelua, joissa hän teki kolme maalia, sekä 13 Mestarien liigan ottelua, joissa hän teki yhden maalin Dortmundin edetessä loppuotteluun asti, jonka se hävisi Real Madridille lukemin 2–0. Hummels valittiin Mestarien liigan kauden joukkueeseen 2023–2024. Mestarien liigassa hän pelasi toisella Dortmund-jaksollaan 39 ottelua ja Eurooppa-liigassa kaksi peliä. Kesäkuussa 2024 Borussia Dortmund ilmoitti, ettei Hummels jatka seurassa enää seuraavalla kaudella.
Syyskuussa 2024 Hummels allekirjoitti yksivuotisen sopimuksen italialaisseura AS Roman kanssa. Kaudella 2024–2025 Hummels pelasi 14 Serie A:n ottelua, viisi Eurooppa-liigan ottelua sekä yhden Italian cupin ottelun. Ensimmäisen ja ainoaksi jääneen maalinsa Roman pelaajana hän teki 28. marraskuuta 2024 Eurooppa-liigan ottelussa Tottenham Hotspuria vastaan.
Hummels ilmoitti 4. huhtikuuta 2025 lopettavansa uransa kuluvan kauden jälkeen. Hummelsin uran viimeinen ottelu oli 25. toukokuuta 2025 pelattu Serie A:n kauden päätösottelu Torinoa vastaan, jossa hän tuli vaihdosta kentälle ottelun loppuminuuteilla.
Maajoukkueura.
Hummels voitti alle 21-vuotiaiden Euroopan-mestaruuden Saksan joukkueessa vuonna 2009. Hän pelasi ensimmäisen A-maaottelunsa 13. toukokuuta 2010 Maltaa vastaan. Kaikkiaan hän pelasi 78 maaottelua ja teki niissä viisi maalia. Maajoukkueuransa suurimpana saavutuksena Hummels voitti maailmanmestaruuden vuoden 2014 jalkapallon MM-kilpailuissa, puolivälierässä Ranskaa vastaan Hummels valittiin ottelun parhaaksi pelaajaksi tehtyään sen ainoan maalin. Hän teki maalin myös alkulohkon Portugali-ottelussa. Hän pelasi turnauksessa kuusi ottelua, myös loppuottelun kokonaisuudessaan. Hummels on edustanut Saksaa myös neljässä muussa arvoturnauksessa: EM-kilpailuissa 2012 hän pelasi viisi ottelua, EM-kilpailuissa 2016 neljä ja MM-kilpailuissa 2018 kaksi ottelua. Vuonna 2021 järjestetyissä EM-kilpailuissa hän pelasi neljä ottelua. Syksyllä 2023 hän pelasi kahdessa ystävyysottelussa Yhdysvaltoja ja Itävaltaa vastaan, jotka jäivät hänen maajoukkueuransa viimeisiksi otteluiksi.
Saavutukset.
Lähde: Transfermarkt
Saksan-mestaruus: 2010–2011, 2011–2012
Saksan Cup: 2011–2012, 2020–2021
DFL-Supercup: 2013
Mestarien liiga: kakkossija 2012–2013
Saksan-mestaruus: 2016–2017, 2017–2018, 2018–2019
Saksan Cup: 2018–2019
DFL-Supercup: 2016, 2017, 2018 
Maailmanmestaruus: 2014
Alle 21-v. Euroopan-mestaruus: 2009